เปิดเทศกาลล่าเงินฝาก
ธนาคารเดินหน้าล่าเงินฝากดอกสูงเต็มที่ เชื่อลากยาวถึงปลายปี
27 ก.ค. 2555

ธนาคารเดินหน้าล่าเงินฝากดอกสูงเต็มที่ เชื่อลากยาวถึงปลายปี
นายรักษ์ วรกิจโภคาทร รองกรรมการผู้จัดการ ผู้บริหารสายงานบริหารความเสี่ยง กลุ่มงานยุทธศาสตร์องค์กร ธนาคารอิสลามแห่งประเทศไทย (ไอแบงก์) กล่าวว่าไอแบงก์ได้ต้อนรับเดือนรอมฎอนด้วยการออกผลิตภัณฑ์เงินฝากประจำ “Ramadan Offer” ซึ่งเป็นเงินฝากประจำ 3 เดือน โดยจ่ายผลตอบแทนสูงถึง 3.25% เพื่อเพิ่มทางเลือกให้กับลูกค้าที่รักการออมทุกศาสนาที่ต้องการออมเงินระยะสั้น แต่ให้ผลตอบแทนสูง
เงินฝากประจำ Ramadan Offer เป็นเงินฝากประจำแบบมีระยะเวลา 3 เดือน เปิดบัญชีขั้นต่ำเพียง 1 หมื่นบาท และไม่จำกัดจำนวนครั้งในการฝาก แต่ลูกค้าต้องมี/เปิดบัญชีออมทรัพย์หรือกระแสรายวันควบคู่เพื่อรับโอนผลตอบแทน เริ่มฝากได้ตั้งแต่วันนี้-27 ต.ค.นี้




 
“เงินฝากประจำ 3 เดือน ถือเป็นอีกทางเลือกหนึ่งสำหรับลูกค้าที่ต้องการออมเงินในระยะสั้น แต่ได้รับอัตราผลตอบแทนสูง โดยธนาคารตั้งเป้ายอดเงินฝากที่ 500 ล้านบาท ซึ่งตอนนี้ถือว่าได้รับการตอบรับอย่างดีจากลูกค้า” นายรักษ์ กล่าว
ด้านนายทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ เปิดเผยว่า ด้วยฅผลตอบรับและความสนใจของลูกค้าที่มีต่อผลิตภัณฑ์เงินฝากประจำพิเศษระยะเวลา 5 เดือน ที่จ่ายดอกเบี้ยสูงถึง 3.25% ทำให้ธนาคารได้ประกาศขยายระยะเวลาการรับฝากออกไปอีก 1 เดือน โดยจะสิ้นสุดในวันที่ 27 ส.ค.นี้ และยังคงเงื่อนไขการรับฝากที่ลูกค้าสามารถเปิดบัญชีขั้นต่ำด้วยยอดเงินเพียง 2 แสนบาท ซึ่งธนาคารจะจ่ายดอกเบี้ยเมื่อครบระยะเวลาการฝาก
นายกฤษณ์ จันทโนทก ผู้ช่วยกรรมการผู้จัดการใหญ่ สายงานเงินฝากและการลงทุน และ ประกันภัยธนพัทธ์ ธนาคารกรุงศรีอยุธยา (BAY) กล่าวว่า ในช่วงครึ่งปีหลังเชื่อว่าการแข่งขันในการระดมเงินฝากของระบบธนาคารพาณิชย์จะยังรุนแรงไม่แตกต่างจากช่วงครึ่งปีแรก เนื่องจากธนาคารพาณิชย์ต่างเร่งระดมเงินเพื่อใช้ในการปล่อยสินเชื่อให้ได้ตามเป้าหมาย ซึ่งธนาคารแต่ละแห่งมีการวางเป้าหมายการเติบโตของสินเชื่อในปีนี้สูงเป็นเลข 2 หลักทั้งสิ้น
“ช่วงครึ่งหลังเชื่อว่าจะยังมีการแข่งขันด้านราคาและผลิตภัณฑ์เงินฝากที่หลากหลาย เพราะสินเชื่อที่โตมากขึ้น ประกอบกับมีต้นทุนการนำส่งเงินเข้ากองทุนเพื่อการฟื้นฟูและพัฒนาระบบบสถาบันการเงิน ทำให้เงินฝากโตเยอะ และคาดว่า กนง.น่าจะคงดอกเบี้ยต่อไปถึงสิ้นปี” นายกฤษณ์ กล่าว